Пасэрей IэщIагъэм и иджырей IукIэ
Сэралъп Мадинэ и Арт-центрым иджыблагъэ щекIуэкIащ ятIагъуэм хьэкъущыкъу, хьэпшып гъэщIэгъуэнхэр къыхэзыщIыкI, абы цIыхухэр хуезыгъасэхэу ХьэцIыкIу Миланэ, Газаевэ Разият (дыщэкI IэщIагъэми хуэIэзэщ), Шаваевэ Эллэ, НакIэ Инессэ сымэ «ГъэнщIыныгъэ» зыфIаща я IэдакъэщIэкIхэм я гъэлъэгъуэныгъэ.
Утыку кърахьа лэжьыгъэхэм уахэплъа, дэтхэнэри набдзэгубдзаплъэу зэпаплъыхьа иужькIэ, ахэр гъуазджэм и Iыхьэу зэрыщытым шэч къытепхьэжыркъым. А хьэпшып гъэщIэгъуэнхэр зэщхькъым, ауэ щыхъукIи дэтхэнэми гупсысэ пыухыкIа пкърылъщ. Арагъэнщ абы кърихьэлIа дэтхэнэми езым пэгъунэгъу, и гур зытхьэкъу гуэр къыщIыщигъуэтар.
Iэм и хуабагъэ зыхэлъ лэжьыгъэхэм къару щхьэхуэ яIэжщ. Пэжу, «ГъэнщIыныгъэ» псалъэр выставкэм екIуу фIащащ, сыт щхьэкIэ жыпIэмэ, абы уигурэ уи псэрэ егъэнщI, дахагъэр щыз ещIри, икIи а IэщIагъэм зыхуебгъэсэну урегъэхъуапсэ. Урегъэхъуапсэ а хьэпшыпхэм ящыщ уи унэ щIэтыну, икIи апхуэдэ IэрыкIхэр унэгъэдахэ къудейуэ зэрыщымытыр хэт дежкIи гурыIуэгъуэщ. Шэч хэмылъу, апхуэдэ лъэбакъуэ дахэкIэ утыку ихьа хъыджэбзхэм я IэдакъэщIэкIхэм ягъуэт щIэупщIэр ин хъунущ. Пасэрей IэщIагъэм и иджырей IукIэу къыпщохъу выставкэр щекIуэкI пэшым щыплъагъу псори.
ЕхъулIэныгъэ я бэу, IэщIагъэм къахуихь гупсэхугъуэм хэмыщIу я зэфIэкI хэхъуэну дохъуэхъу хъыджэбзхэм.
Щомахуэ Залинэ.
Сурэтхэр Къарей Элинэ трихащ.
